Свети Патриарх Евтимий (музикален албум)
„Свети Патриарх Евтимий“ е седми студиен албум на българската рок група Епизод, издаден през септември 2004 година. Това е четвъртият по ред концептуален албум на групата и третият от поредицата патриотични албуми, започната с издаването на „Българският бог“ през 2002, последван от сборката с преработки на народни песни и стихотворения „Мъжки песни“. Концепцията в албума е реализирана под формата на рок-опера, пресъздаваща историята на завземането на Велико Търново (Търновград) и крепостта „Царевец“ от османските армии през 1393 и пленяването на основния водач на отбраната на крепостта Свети Патриарх Евтимий. В операта са преплетени различните гледни точки на участниците в събитията - Патриарх Евтимий, Цар Иван Шишман и турските орди. За по-достоверното пресъздаване на атмосферата спомагат и някои гост-музиканти, сред които гъдулар, народна певица и църковен хор. Идеята е реализирана по постановката на великотърновския поет и драматург Радко Радков - „Свети Евтимий - патриарх български“, чиито текстове са използвани в отделните песни, с изключение на последните четири („Загина столицата“, „Свети Патриарх Евтимий“, „Молитва за България“ и „Чудо“), които са по стихове на Иван Вазов от поемата му „Свети Патриарх Евтимий“. Музиката е дело изцяло на Драгомир Драганов и Симеон Христов. Премиерното представяне на албума се състоя на крепостта „Царевец“ във Велико Търново под формата на грандиозен спектакъл, пресъздаващ звуково и визуално събитията от онова време.

Песни 
 Увод – 1:16
 Словото на Евтимий – 1:15
 Чедо Евтимие – 4:37
 Цар Иван Шишман – 3:28
 Желая Търновград – 3:43
 Евтимий се с Търново прощава – 2:32
 Да те погледам още... – 3:31
 Война – 3:40
 Сеч и плячка – 1:43
 Битка – 1:06
 Загина столицата – 2:06
 Патриарх Евтимий – 4:25
 Молитва за България – 4:28
 Чудо – 4:45

Музиканти 
 Емил Чендов – вокали
 Драгомир Драганов – китари
 Симеон Христов – бас китара
 Христо Гьошарков – барабани
 Павлин Бъчваров – клавишни

Гост музиканти 
 Иван Лечев – вокали
 Росен Генков - гъдулка
 Даниела Величкова – народна певица
 Църковен хор „Инсакрис“ с диригент Боряна Найденова
 Васил Бинев – актьор

Персонал 
 Десислав Червенков – фотографии
 Пламен Колев – художник
 Ксения Мавромати-Филипова – графичен дизайн

Външни препратки 
  Свети Патриарх Евтимий в Български рок архиви

Албуми на Епизод
Музикални албуми от 2004 година